
[bookmark: TextBodyBegin]Europa-Parlamentet,
–	der henviser til anmodning om ophævelse af Grzegorz Brauns immunitet, modtaget ved skrivelse af 16. juli 2025 fra den polske rigsadvokat, som fremsendte en anmodning fra den regionale anklager i Warszawa-Praga i Warszawa i forbindelse med en straffesag mod Grzegorz Braun, og hvorom der blev givet meddelelse på plenarmødet den 8. september 2025,
–	der henviser til, at Grzegorz Braun anses for at have givet afkald på sin ret til at blive hørt, jf. forretningsordenens artikel 9, stk. 6,
–	der henviser til artikel 8 og 9 i protokol nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
–	der henviser til de domme, som Den Europæiske Unions Domstol har afsagt den 21. oktober 2008, 19. marts 2010, 6. september 2011, 17. januar 2013 og 19. december 2019[footnoteRef:1], [1:  	Domstolens dom af 21. oktober 2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19. marts 2010, Gollnisch mod Parlamentet, T-42/06, ECLI:EU:T:2010:102; Domstolens dom af 6. september 2011, Patriciello, C-163/10, ECLI: EU:C:2011:543; Rettens dom af 17. januar 2013, Gollnisch mod Parlamentet, T-346/11 og T-347/11, ECLI:EU:T:2013:23; Domstolens dom af 19. december 2019, Junqueras Vies, C-502/19, ECLI:EU:C:2019:1115.] 

–	der henviser til artikel 105, stk. 2 og 5, i Republikken Polens forfatning,
–	der henviser til forretningsordenens artikel 5, stk. 2, artikel 6, stk. 1, og artikel 9,
–	der henviser til betænkning fra Retsudvalget (A10‑0075/2026),
A.	der henviser til, at den polske rigsadvokat ved skrivelse af 16. juli 2025 har fremsendt en anmodning fra den regionale anklager i Warszawa-Praga i Warszawa om ophævelse af immuniteten for Grzegorz Braun, medlem af Europa-Parlamentet valgt i Polen, i forbindelse med flere påståede lovovertrædelser, der skulle have fundet sted i 2025;
B.	der henviser til, at Grzegorz Braun ifølge anmodningen den 30. april 2025 på rådhuspladsen (Plac Wolności) i Biała Podlaska i ledtog med en anden person angiveligt stjal et ukrainsk flag, der hang fra rådhusets balkon, hvilket påførte Biała Podlaska kommune et tab; der henviser til, at den påståede handling udgør en overtrædelse af den polske straffelovs § 278, stk. 3a;
[bookmark: _Hlk225340108]C.	der henviser, at Grzegorz Braun ifølge anmodningen den 6. maj 2025 i Katowice i ledtog med en anden person angiveligt stjal et Europa-flag, der var opstillet i lobbyen i industriministeriet (Ministerstwo Przemysłu), hvilket påførte industriministeriet et tab; der henviser til, at den påståede handling udgør en overtrædelse af den polske straffelovs § 278, stk. 3a;
D.	der henviser, at Grzegorz Braun ifølge anmodningen den 11. juni 2025 i den polske Sejms lobby angiveligt forøvede hærværk mod andres ejendom, nemlig ti farveplancher der indgik i en udstilling dedikeret til LGBTQ+-personer, hvilket påførte venstrefløjens parlamentariske koalitionsklub (Koalicyjny Klub Parlamentarny Lewicy) et tab; der henviser til, at den påståede handling udgør en overtrædelse af den polske straffelovs § 288, stk. 1;
E.	der henviser til, at Grzegorz Braun ifølge anmodningen den 28. april 2025 i en direkte TV-debat for kandidater til det polske præsidentvalg, der også kunne følges via andre massemedier, tilsværtede Museet for Polske Jøders Historie (POLIN) og andre institutioner, der førte en kampagne henvendt til offentligheden, ved at omtale deres handlinger og karakteristika på en måde, der ville kunne miskreditere dem i offentlighedens øjne eller føre til tab af den tillid, der er nødvendig for kunne gennemføre visse aktiviteter, idet han tilkendegav, at den jødiske påskelilje er et tegn på skam og underkastelse; der henviser til, at den påståede handling udgør en overtrædelse af den polske straffelovs § 212, stk. 2;
F.	der henviser til, at Grzegorz Braun blev valgt til Europa-Parlamentet ved valget til Europa-Parlamentets i juni 2024 og således var medlem af Europa-Parlamentet på tidspunktet for de påståede lovovertrædelser; 
[bookmark: _Hlk225340343]G.	der henviser til, at de påståede lovovertrædelser ikke udgør, og den efterfølgende anmodning om ophævelse af Grzegorz Brauns immunitet ikke vedrører, en meningstilkendegivelse eller en stemmeafgivelse fra Grzegorz Brauns side under udøvelsen af hans hverv, som omhandlet i artikel 8 i protokol nr. 7 vedrørende Den Europæiske Unions privilegier og immuniteter;
H.	der henviser til, at Europa-Parlamentets medlemmer i henhold til artikel 9, stk. 1, litra a), i protokol nr. 7 vedrørende Den Europæiske Unions privilegier og immuniteter under Europa-Parlamentets mødeperioder på deres eget lands område nyder de immuniteter, der tilstås medlemmerne af deres lands lovgivende forsamling;
I.	der henviser til, at artikel 105, stk. 2 og 5, i Republikken Polens forfatning fastsætter, at et parlamentsmedlem fra datoen for meddelelsen af valgresultatet indtil datoen for udløbet af sit mandat ikke kan strafforfølges uden den polske Sejms samtykke, og at medlemmet hverken må tilbageholdes eller anholdes uden Sejmens samtykke, medmindre vedkommende gribes på fersk gerning, og en tilbageholdelse er nødvendig for at sikre behørig viderebehandling af sagen;
J.	der henviser til, at formålet med den parlamentariske immunitet i protokol nr. 7 vedrørende Den Europæiske Unions privilegier og immuniteter er at beskytte Parlamentet og dets medlemmer mod retsforfølgelse i relation til aktiviteter, der udføres under udøvelsen af det parlamentariske hverv, og som ikke kan adskilles fra dette hverv;
K.	der henviser til, at parlamentarisk immunitet i henhold til forretningsordenens artikel 5, stk. 2, ikke er et medlems personlige privilegium, men derimod en garanti for Parlamentets uafhængighed som helhed og for dets medlemmers uafhængighed;
L.	der henviser til, at Parlamentet i den foreliggende sag ikke har fundet noget bevis på fumus persecutionis, dvs. kendsgerninger der tyder på, at hensigten bag retssagen er at undergrave Grzegorz Brauns politiske aktivitet som medlem af Europa-Parlamentet;
M.	der henviser til, at Parlamentet ikke kan sidestilles med en domstol, og at et medlem i forbindelse med en procedure om ophævelse af immunitet ikke kan betragtes som en anklaget[footnoteRef:2]; [2:  	Rettens dom af 30. april 2019, Briois mod Parlamentet, T-214/18, ECLI:EU:T:2019:266.] 

1.	vedtager at ophæve Grzegorz Brauns immunitet;
2.	pålægger sin formand straks at sende denne afgørelse og det kompetente udvalgs betænkning til Republikken Polens kompetente myndighed og Grzegorz Braun.

